**«Diva»** (hebraisk: דיווה) er en israelsk europoplåt som vant Eurovision Song Contest 1998 for Israel. Sangen fremføres av den transkjønnede artisten Dana International og er komponert av Svika Pick, mens Joav Ginai har skrevet teksten. Dette var første gang telefonavstemning ble brukt i stor skala i Eurovision Song Contest, og «Diva» er derfor den første vinnerlåten som ble valgt av tv-seerne i Europa. Sangen ble fremført på hebraisk i konkurransen og fikk en moderat kommersiell suksess etter seieren. I Norge nådde den en tolvteplass på VG-lista.

Eurovision Song Contest
-----------------------

Høsten 1997 valgte den israelske kringkasteren IBA den transkjønnede artisten Dana International til å representere Israel i Eurovision Song Contest 1998 i Birmingham. Avgjørelsen var kontroversiell i hjemlandet, og vakte sterke reaksjoner blant enkelte ortodokse jøder i Israel. Blant annet mottok hun drapstrusler, og hun ble bannlyst i nabolandet Egypt.

En transkjønnet artist var ikke dagligdags i konkurransen i 1990-årene, og med sangen «Diva» skapte hun enorm medieoppmerksomhet i dagene før finalen i Birmingham lørdag 9. mai 1998. Overalt hvor Dana International gikk, ble hun fotfulgt av livvakter og et fulltallig pressekorps. Låten «Diva» er en typisk europoplåt og en ode til guddommelige kvinner som Kleopatra, Afrodite og Victoria. Sangen er komponert av Svika Pick (også stavet Tzvika Pick), mens teksten er skrevet av Joav Ginai (også stavet Yoav Ginai).

I finalen var «Diva» det åttende bidraget på scenen av 25 deltakere. Hun skulle egentlig stille i et fjær-utsmykket antrekk, signert den franske moteskaperen Jean-Paul Gaultier, men ombestemte seg i siste liten. I stedet stilte hun i en gråsvart fotsid kjole, men hun skiftet til det planlagte Gaultier-antrekket under vinnerreprisen. 

Avstemningen var spennende på flere måter. Dette var første gang telefonavstemning ble brukt i stor skala i Eurovision, også i Norge. Telefonavstemning hadde blitt brukt året før også, men da bare som en forsøksordning i fem land. I 1998 fikk bare land som ikke hadde et velfungerende telefonnett, bruke juryer. Avstemningen ble den mest spennende på mange år, og både Kroatia, Nederland, Storbritannia, Israel og Malta vekslet på å ligge i ledelsen. Før Nord-Makedonia som siste land skulle stemme, lå Malta og Israel likt med 166 poeng. Nord-Makedonia ga åtte poeng til Israel og ingenting til Malta, og dermed vant Israel med 174 poeng. En feil i den spanske telefonavstemningen førte imidlertid til flere endringer i poengsummene. Under sendingen ga Spania 12 poeng til Israel, mens Israel skulle hatt 10 poeng. Den korrekte poengsummen til Israel og «Diva» var derfor 172 poeng.

På forhånd mente fans og eksperter at den omstridte artisten ville føre til stemmeflukt i de tradisjonelt mer konservative landene i Sør- og Øst-Europa. Situasjonen viste seg imidlertid å være motsatt: «Diva» fikk høye poeng fra land som Spania, Portugal, Malta, Frankrike, Kypros, Hellas og Polen. Nordvest-Europa var derimot mindre gavmilde med poengene: norske tv-seere ga bare 3 poeng til «Diva», Sverige og Storbritannia ga 5 poeng, mens Nederland og Irland ga 6 poeng. Norge ga 12 poeng til Malta.

Da seieren var et faktum, erklærte Dana International at hun vant på vegne av alle verdens homofile. Seieren utløste også enorm glede hjemme i Israel, og tusenvis av israelere tok straks til gatene for å feire førsteplassen. Dette var Israels tredje seier i Eurovision Song Contest.

Etter seieren
-------------

«Diva» fikk en viss kommersiell suksess etter Eurovision og gikk inn på hitlistene i flere europeiske land. I Norge nådde den en tolvteplass på VG-lista, og den plasserte seg høyt på listene i blant annet Belgia, Spania og Sverige. 

Sangen var også en av fjorten tidligere Eurovision-låter som deltok i jubileumsshowet *Congratulations: 50 Years of the Eurovision Song Contest* i København i 2005. I konkurransen ble «Diva» kåret til den 13. beste sangen fra konkurransens første 50 år. Dana International deltok også i konkurransen igjen i 2011 med låten «Ding Dong». Hun lyktes imidlertid ikke i å kvalifisere seg fra semifinalene.

Listeplasseringer
-----------------

| Liste (1998) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia Flandern (Ultratop) | 2 | 13 | 23. mai 1998 |
| Belgias flagg Belgia Vallonia (Ultratop) | 4 | 13 | 30. mai 1998 |
| Finlands flagg Finland (Suomen virallinen lista) | 7 | 3 | Uke 22 1998 |
| Frankrikes flagg Frankrike (SNEP) | 59 | 12 | 30. mai 1998 |
| Irlands flagg Irland (Irish Singles Chart) | 10 | 5 | 18. juni 1998 |
| Nederlands flagg Nederland (Single Top 100) | 11 | 12 | 23. mai 1998 |
| Norges flagg Norge (VG-lista) | 12 | 5 | Uke 22 1998 |
| Spanias flagg Spania (PROMUSICAE) | 1 | 13 | 8. juni 1998 |
| Storbritannias flagg Storbritannia (UK Singles Chart) | 11 | 6 | 27. juni 1998 |
| Sveits’ flagg Sveits (Schweizer Hitparade) | 15 | 13 | 14. juni 1998 |
| Sveriges flagg Sverige (Sverigetopplistan) | 3 | 17 | 22. mai 1998 |
| Tysklands flagg Tyskland (Offizielle Deutsche Charts) | 47 | 9 | 1. juni 1998 |
| Østerrikes flagg Østerrike (Ö3 Austria Top 40) | 37 | 3 | 28. juni 1998 |

Referanser
----------

1. ↑  «Dana International ‎– Diva». Discogs.com. Besøkt 26. februar 2017.
2. ↑  «VG-lista for 'Diva'». VG Nett. Besøkt 26. februar 2017.
3. ↑  «Eurovision Song Contest 1998». eurovision.tv. Besøkt 26. februar 2017.
4. 1 2  «Eurovision Song Contest 1998». eurovision.tv. Besøkt 26. februar 2017.
5. 1 2  «VG-lista for 'Diva'». VG Nett. Besøkt 26. februar 2017.
6. ↑  «Drapstruet og bannlyst». *Verdens Gang*. 5. mai 1998.
7. 1 2  «Dana-mania». *Verdens Gang*. 7. mai 1998.
8. ↑  «Diva – lyrics». The Diggiloo Thrush. Besøkt 26. februar 2017.
9. ↑  «Eurovision Song Contest 1998». eurovision.tv. Besøkt 26. februar 2017.
10. 1 2  «– Vant Grand Prix for alle homser». *Verdens Gang*. 10. mai 1998.
11. ↑  «Eurovision Song Contest 1998 – Scoreboard». eurovision.tv. Besøkt 26. februar 2017.
12. ↑  «About Dana International». eurovision.tv. Besøkt 26. februar 2017.
13. ↑  «Eurovision Song Contest 2011 – semifinal 2». eurovision.tv. Arkivert fra originalen 19. oktober 2014. Besøkt 26. februar 2017.
14. ↑  «Diva – Ultratop». ultratop.be. Besøkt 26. februar 2017.
15. ↑  «Diva – Ultratop». ultratop.be. Besøkt 26. februar 2017.
16. ↑  «Dana International – Diva (på finsk singelliste)». finnishcharts.com. Besøkt 26. februar 2017.
17. ↑  «Dana International – Diva». lescharts.com. Besøkt 26. februar 2017.
18. ↑ . «The Irish Charts (skriv 'Dana International' i artist-søkefeltet)». *www.irishcharts.ie*. Besøkt 26. februar 2017.
19. ↑  Hung, Steffen. «Dana International – Diva». *dutchcharts.nl*. Besøkt 26. februar 2017.
20. ↑  «Listas de superventas: 1998». Listas de superventas. 12. februar 2010. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 26. februar 2017.
21. ↑  «Dana International – Chart history». Official Charts Company. Besøkt 26. februar 2017.
22. ↑  Hung, Steffen. «Dana International – Diva – hitparade.ch». *www.hitparade.ch*. Besøkt 26. februar 2017.
23. ↑  «Dana International – Diva (Song)». hitparad.se. Besøkt 26. februar 2017.
24. ↑  «Offisiell tysk singelliste (skriv 'Dana International' i søkefeltet)». Deutsche Offizielle Charts. Besøkt 26. februar 2017.
25. ↑  Hung, Steffen. «Dana International – Diva». *austriancharts.at*. Besøkt 26. februar 2017.

| Utmerkelser og prestasjoner |
| --- |
|
| Forgjenger :**«Love Shine a Light» avKatrina and the Waves**

 | **Vinner av Eurovision Song Contest**1998 | Etterfølger :**«Take Me to Your Heaven» av Charlotte Nilsson** |
|
| Forgjenger :**«Amen» med Liora**

 | **Israels representant i Eurovision Song Contest**1998 | Etterfølger :**«Yom huledet (Happy Birthday)» med Eden** |

|  |  |
| --- | --- |
| Oppslagsverk/autoritetsdata | BBC Things
 |